Σε καταγγελία για "κούρεμα" των αποθεματικών των πανεπιστημίων εν αγνοία τους προχώρησαν οι πρυτάνεις, υποστηρίζοντας πως διαπίστωσαν με έκπληξη ότι η Τράπεζα της Ελλάδος επένδυσε σε Ομόλογα του Δημοσίου τις καταθέσεις των λογαριασμών τους

ADVERTISING

"Τα Πανεπιστήμια της χώρας με έκπληξη διαπίστωσαν ότι η Τράπεζα της Ελλάδος ενέταξε σε Κοινά Κεφάλαια και επένδυσε σε Ομόλογα του Δημοσίου τις καταθέσεις των λογαριασμών τους, οι οποίες προέρχονται από επιχορηγήσεις για τη λειτουργία τους και των προσόδων από τη διαχείριση αυτών, χωρίς τη βούληση των Ιδρυμάτων", τονίζουν σε ανακοίνωσή τους.

Αποτέλεσμα των ενεργειών της Τράπεζας, όπως αναφέρουν, είναι η χρήση των λογαριασμών των Πανεπιστημίων για την ολοκλήρωση του Προγράμματος Αναδιάρθρωσης του Ελληνικού Χρέους (PSI), δημιουργώντας τεράστια και σοβαρά προβλήματα στη λειτουργία των ιδρυμάτων για τα οποία υπάρχει σοβαρός κίνδυνος αναστολής της λειτουργίας τους.

"Θεωρούμε ότι οι ενέργειες της Τράπεζας της Ελλάδος είναι αυθαίρετες και ζητάμε την άμεση επιστροφή των αφαιρεθέντων ποσών στους λογαριασμούς των Πανεπιστημίων", καταλήγουν.

Οι πρυτάνεις θα πραγματοποιήσουν έκτακτη συνάντηση την Τρίτη 27-03-2012 και ώρα 11.00 π.μ. στην αίθουσα της Συγκλήτου του Ε.Κ.Π.Α. (Προπύλαια). Παράλληλα, το απόγευμα της ίδιας ημέρας έχει ζητηθεί συνάντηση με την Πολιτική Ηγεσία του Υπουργείου Παιδείας.